Predlog UREDBA SVETA o dodelitvi ribolovnih možnosti v skladu s protokolom k Sporazumu o partnerstvu v ribiškem sektorju med Evropsko unijo in Republiko Mauritius /* COM/2012/0437 final - 2012/0210 (NLE) */





OBRAZLOŽITVENI MEMORANDUM 1. OZADJE PREDLOGA Komisija se je na podlagi ustreznega pooblastila Sveta[1] v imenu Evropske unije pogajala z Republiko Mauritius, da bi parafirala nov protokol k Sporazumu med Evropsko unijo in Republiko Mauritius o partnerstvu v ribiškem sektorju. Po teh pogajanjih je bil 23. februarja 2012 parafiran nov protokol k Sporazumu o partnerstvu v ribiškem sektorju. Novi sporazum zajema obdobje šestih let od datuma podpisa in se samodejno podaljša za zaporedna obdobja treh let. Splošni cilj je okrepiti sodelovanje med EU in Republiko Mauritius, da se vzpostavi partnerski okvir za razvoj trajnostne ribiške politike in odgovornega izkoriščanja ribolovnih virov v ribolovni coni Mauritiusa, ki je v interesu obeh pogodbenic. Protokol zajema obdobje treh let. Novi protokol določa ribolovne možnosti za plovila EU v vodah Mauritiusa, in sicer za 86 plovil za ribolov tuna (41 plovil z zaporno plavarico in 45 plovil s površinskim parangalom). V skladu s Pogodbo je treba opredeliti način razdeljevanja ribolovnih možnosti med države članice. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Opravljena so bila posvetovanja z državami članicami v okviru tehničnih sestankov in v okviru delovne skupine za ribištvo. Posvetovanja so se zaključila s sklepom v prid sklenitvi Sporazuma o partnerstvu v ribiškem sektorju. Komisija se je med drugim oprla na rezultate vrednotenja zunanjih strokovnjakov, ki je bilo zaključeno novembra 2011. 3. PRAVNI ELEMENTI PREDLOGA Ta postopek se je začel vzporedno s postopkoma v zvezi s sklepom Sveta o podpisu Sporazuma o partnerstvu v ribiškem sektorju in protokola v imenu Unije, ki določa ribolovne možnosti in finančni prispevek, ki je predviden s Sporazumom o partnerstvu v ribiškem sektorju med Evropsko unijo in Republiko Mauritius, in sklepom Sveta o sklenitvi navedenega sporazuma o partnerstvu v ribiškem sektorju in protokola s privolitvijo Evropskega parlamenta. 4. PRORAČUNSKE POSLEDICE Novi protokol določa, da skupni finančni prispevek za celotno obdobje znaša 1 980 000 EUR. Ta znesek obsega: a) 357 500 EUR na leto, kar ustreza letni referenčni tonaži 5 500 ton, in b) 302 500 EUR na leto, kar ustreza dodatnemu znesku, ki ga Unija plača za podporo ribiške in pomorske politike Mauritiusa. Letni finančni prispevek, ki se izplača iz proračuna Unije, je torej 660 000 EUR. 2012/0210 (NLE) Predlog UREDBA SVETA o dodelitvi ribolovnih možnosti v skladu s protokolom k Sporazumu o partnerstvu v ribiškem sektorju med Evropsko unijo in Republiko Mauritius SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 43(3) Pogodbe, ob upoštevanju predloga Evropske komisije, ob upoštevanju naslednjega: (1) Dne 23. februarja 2012 je bil parafiran nov protokol k Sporazumu o partnerstvu v ribiškem sektorju med Evropsko unijo in Republiko Mauritius, ki plovilom Unije zagotavlja ribolovne možnosti v vodah, nad katerimi ima Mauritius suverenost ali jurisdikcijo glede ribištva. (2) Svet je dne […] sprejel Sklep XXX/2012/EU[2] o podpisu novega sporazuma o partnerstvu v ribiškem sektorju in novega protokola. (3) Za čas trajanja protokola bi bilo treba opredeliti način dodeljevanja ribolovnih možnosti med države članice. (4) Če se izkaže, da ribolovne možnosti, ki so bile dodeljene Uniji na podlagi Sporazuma o partnerstvu v ribiškem sektorju, niso v celoti izkoriščene, Komisija v skladu s členom 10(1) Uredbe (ES) št. 1006/2008 z dne 29. septembra 2008 o dovoljenjih za ribolovne dejavnosti ribiških plovil Skupnosti zunaj voda Skupnosti in dostopu plovil tretjih držav do voda Skupnosti[3] o tem obvesti zadevne države članice. Če odgovor ni prejet v roku, ki ga določi Svet, to pomeni potrditev, da plovila zadevne države članice v danem obdobju ne bodo v celoti izkoristila svojih ribolovnih možnosti. Takšen rok je treba določiti. (5) Ker je protokol k Sporazumu o ribištvu prenehal veljati xx. decembra 2007, bi se morala ta uredba uporabljati od datuma začetka veljavnosti novega sporazuma o partnerstvu v ribiškem sektorju in novega protokola – SPREJEL NASLEDNJO UREDBO: Člen 1 1. Ribolovne možnosti, določene v protokolu k Sporazumu o partnerstvu v ribiškem sektorju med Evropsko unijo in Republiko Mauritius (v nadaljnjem besedilu: Protokol), se med države članice razdelijo tako: a) plovila z zaporno plavarico za lov tuna: Španija || 22 plovil Francija || 16 plovil Italija || 2 plovili Združeno kraljestvo || 1 plovilo Skupaj || 41 plovil b) plovila s površinskim parangalom: Španija || 12 plovil Francija || 29 plovil Portugalska || 4 plovila Skupaj || 45 plovil 2. Uredba (ES) št. 1006/2008 se uporablja brez poseganja v določbe Sporazuma o partnerstvu v ribiškem sektorju in Protokola. 3. Če zahtevki za dovoljenja za ribolov držav članic iz odstavka 1 ne izčrpajo vseh ribolovnih možnosti, ki jih določa Protokol, Komisija v skladu s členom 10 Uredbe (ES) št. 1006/2008 upošteva zahtevke za dovoljenja za ribolov katere koli druge države članice. 4. Rok, v katerem morajo države članice potrditi, da ne bodo v celoti izkoristile ribolovnih možnosti, ki so jim bile dodeljene na podlagi Sporazuma, kakor je določeno v členu 10(1) Uredbe (ES) št. 1006/2008, je 10 delovnih dni od dneva, ko Komisija države članice obvesti, da ribolovne možnosti niso bile izkoriščene. Člen 2 Ta uredba začne veljati na dan po objavi v Uradnem listu Evropske unije. Uporablja se od datuma začetka veljavnosti novega protokola k Sporazumu o partnerstvu v ribiškem sektorju med Evropsko unijo in Republiko Mauritius. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] Sklep Sveta št. 15921/2011 z dne 23. januarja 2012. [2] UL L…. [3] UL L 286, 29.10.2008, str. 33.